b'\n_START_ARTICLE_\nNorrlands universitetssjukhus\n_START_SECTION_\nHistorikk\n_START_PARAGRAPH_\nOpprinnelsen til Norrlands universitetssjukhus var det sykehuset som Gustav III grunnla i 1784, i Storgatan 28, rett utenfor byens vestre bytollport. Sykehuset hadde fire rom som hvert hadde to sengeplasser, samt to celler med gitter for sinnssyke pasienter._NEWLINE_Da Ume\xc3\xa5 etter hvert vokste seg st\xc3\xb8rre var det ved \xc3\xa5rhundreskiftet et skrikende behov for et st\xc3\xb8rre og mer moderne sykehus, og Landstinget besluttet \xc3\xa5 bygge et helt nytt sykehus p\xc3\xa5 \xc3\x85lidbacken midt i Ume\xc3\xa5. Det ble innviet i 1907 (og hadde 100-\xc3\xa5rsjubileum 2007) med 134 sengeplasser, hvorav ca 20 for sinnssyke._NEWLINE_I 1918 ble sykehuset ytterligere utbygd. \xc3\x98yeavdelingen stod klar i 1926, og fire \xc3\xa5r senere var reumatikkavdelingen ferdig. I 1937 kom en avdeling spesielt for barn, og \xc3\xa5ret etter kom avdelingen for \xc3\xb8re-, nese- og halssykdommer. Kvinneklinikken kom i 1953 og i 1957 fikk sykehuset en klinikk for plastisk kirurgi. N\xc3\xa5r det senere ble bestemt at NUS skulle bli regionsykehus for Norrland, ble det en kraftig \xc3\xb8kning i antall spesialistenheter og ikke minst i lokaler som n\xc3\xa5 m\xc3\xa5tte kunne huse flere pasienter.'